༄༅༅།།རྒྱ་གར་སྐད་དུ།རུ་ཏ་སྡི་སྟ་བཾ༢།བོད་སྐད་དུ།བསྟོད་པ་ལས་འདས་པར་བསྟོད་པ།འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ།།བླ་མེད་ལམ་ལས་གཤེགས་པ་ཡི།།དེ་བཞིན་གཤེགས་པ་བསྟོད་འདས་ཀྱང་།།གུས་ཤིང་སྤྲོ་བའི་སེམས་ཀྱིས་ནི།།བདག་གིས་བསྟོད་འདས་བསྟོད་པར་བགྱི༣།།བདག་དང་གཞན་དང་གཉིས་ཀ་ལས།།རྣམ་པར་དབེན་པའི་དངོས་གཟིགས་ཀྱང་།།ཁྱོད་ཀྱི་ཐུགས་རྗེ་སེམས་ཅན་ལས།།མ་ལོག་པ་ནི་ངོ་མཚར་ལགས།།ངོ་བོ་ཉིད་ཀྱིས་མ་སྐྱེས་ཤིང་།།ཚིག་ལས་འདས་པའི་སྤྱོད་ཡུལ་གྱི།།ཆོས་རྣམས་ཁྱོད་ཀྱིས་གང་བསྟན་པ།།དེ་ནི་ཁྱོད་ཀྱི་ངོ་མཚར་ལགས།།ཕུང་པོ་ཁམས་དང་སྐྱེ་མཆེད་རྣམས།།ཁྱོད་ཀྱིས་བསྒྲགས་པར་མཛད་ལགས་ཀྱང་།།དེ་དག་ཡོངས་སུ་འཛིན་པ་ནི།།སླད་ཀྱིས་ཀྱང་ནི་བཟློག་པར་མཛད།།གང་ཞིག་རྐྱེན་ལས་དེ་མ་མཆིས།།དངོས་རྣམས་རྐྱེན་ལས་ཇི་ལྟར་སྐྱེ།།དེ་སྐད་མཁས་པ་ཁྱོད་གསུངས་པས༑།སྤྲོས་པ་རྣམས་ནི་བཅད་པ་ལགས།།གང་དག་ཚོགས་ལས་རབ་གྲུབ་ན།།ཚོགས་པ་རྒྱུ་ལས་འབྱུང་མཐོང་བ།།དེ་དག་མཐའ་གཉིས་བརྟེན་པར་ནི།།ཁྱོད་ཀྱིས་ཤིན་ཏུ་གཟིགས་པ་ལགས།།དངོས་པོ་རྐྱེན་ལ་བརྟེན་གྲུབ་པར།།ཁྱོད་ནི་ཤིན་ཏུ་བཞེད་པ་ལགས།།དེ་ལྟར་བྱས་པའི་སྐྱོན་ལགས་པར།།འདི་ལྟར་སྟོན་པ་ཁྱོད་ཀྱིས་གཟིགས།།གང་ནས་ཀྱང་ནི་མཆི་མ་ལགས།།གང་དུ་ཡང་ནི་མཆིས་མ་ལགས།།དངོས་པོ་ཐམས་ཅད་གཟུགས་བརྙན་དང་།།མཚུངས་པར་ཁྱོད་ནི་བཞེད་པ་ལགས།།ལྟ་བ་ཐམས་ཅད་སྤང་བའི་ཕྱིར།།མགོན་པོ་ཁྱོད་ཀྱིས་སྟོང་པ་གསུངས།།དེ་ཡང་ཡོངས་སུ་བཏགས་པ་སྟེ།།དངོས་སུ་མགོན་པོ་ཁྱོད་མི་བཞེད།།སྟོང་དང་མི་སྟོང་བཞེད་མ་ལགས།།གཉིས་ཀར་ཁྱོད་དགྱེས་མ་ལགས་ཏེ།།དེ་ལ་རྩོད་པ་མ་མཆིས་པར།།ཁྱོད་ཀྱིས་༤གསུང་ཆེན་སྤྱོད་པ་ལགས།།གཞན་མིན་དངོས་པོ་ཡོད་མིན་ཞིང་།།གཞན་མིན་གཉིས་མིན་ཞེས་ཀྱང་གསུངས།།གཅིག་དང་གཞན་ཉིད་སྤངས་པས་ན།།ཇི་ལྟ་བུར་ཡང་དངོས་མ་མཆིས།།གལ་ཏེ་སྐྱེ་སོགས་གསུམ་མཆིས་ན།།འདུས་བྱས་མཚན་ཉིད་མཆིས་པར་འགྱུར།།དེ་དག་གི་ཡང་སྐྱེ་ལ་སོགས།།གསུམ་པ་ཐ་དད་འགྱུར་བ་ལགས།།སྐྱེ་སོགས་གསུམ་པོ་སོ་སོ་ནི།།འདུས་བྱས་ལས་ལ་ནུས་མ་ལགས།།གཅིག་ལ་གཅིག་ཏུ་འདུས་པ་རྣམས།།ཕྲད་པར་ཡང་ནི་མཆིས་མ་ལགས།།དེ་ལྟར་མཚན་གཞི་མཚན་མ་མཆིས།།དེ་ལྟར་གྲུབ་པ་མ་ལགས་པས།།འདུས་བྱས་གྲུབ་པ་མ་ལགས་ན།།འདུས་མ་བྱས་ལྟ་ག་ལ་གྲུབ།།སྨྲ་བའི་སེང་གེས་དེ་སྐད་དུ།།ཁྱོད་ཉིད་གསུངས་ན་སེང་གེ་ཡིས།།འབིགས་བྱེད་གླང་ཆེན་སྨྲ་རྣམས་ཀྱི།།རྒྱགས་པ་བསལ་བར་གྱུར་པ་བཞིན།།ལམ་ཞུགས་གནོད་པ་སྣ་ཚོགས་དང་།།ལྟ་བའི་ལམ་ངན་མི་རྟེན་༥ལྟར།།ཁྱོད་ལ་བརྟེན་ནས་ཡོད་པ་དང་།།མེད་པ་ཉིད་ལའང་རྟེན་༦མ་ལགས།།ཁྱོད་ཀྱིས་དགོངས་ནས་གསུངས་པ་དང་།།གང་དག་གིས་ནི་དེ་ལྟར་རྟོགས།།དེ་དག་ཁྱོད་ཀྱིས་དགོངས་གསུངས་པ།།ཕྱིར་ཞིང་རྟོགས་པར་བགྱི་མི་འཚལ།།དངོས་ཀུན་མྱ་ངན་འདས་མཚུངས་པར།།དེ་ལྟར་གང་གིས་རྣམ་ཤེས་པ༑།དེ་ཚེ་དེ་ལ་ཇི་ལྟ་༧བུར།།ངར་འཛིན་ཀུན་དུ་འབྱུང་བར་འགྱུར།།དེ་ལྟར་ཡང་དག་རིག་པའི་མཆོག།དེ་ཉིད་རིག་པ་ཁྱོད་བསྟོད་པའི།།བདག་གིས་༨བསོད་ནམས་གང་ཡིན་དེས།།འཇིག་རྟེན་ཡང་དག་རིག་མཆོག་ཤོག།བསྟོད་པ་ལས་འདས་པར་བསྟོད་པ་སློབ་དཔོན་ཆེན་པོ་འཕགས་པ་ཀླུ་སྒྲུབ་ཀྱི་ཞལ་སྔ་ནས་མཛད་པ་རྫོགས་སོ།།།།རྗེ་ཙོང་ཁ་པའི་དྲ་བ།